2011/0386 (COD)

Forslag til

EUROPA-PARLAMENTETS OG RÅDETS FORORDNING

om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 136, sammenholdt med artikel 121, stk. 6,

under henvisning til forslag fra Europa-Kommissionen,

under henvisning til udtalelse fra Den Europæiske Centralbank,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure og

ud fra følgende betragtninger:

(1) I henhold til EUF-traktaten skal medlemsstaterne betragte deres økonomiske politik som et spørgsmål af fælles interesse, deres budgetpolitik skal styres af behovet for sunde offentlige finanser, og deres økonomiske politik må ikke udgøre en risiko for Den Økonomiske og Monetære Unions rette virkemåde.

(2) Stabilitets- og vækstpagten, særlig Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker[1] og Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud[2], der tjener til at sikre budgetdisciplin in hele Unionen, fastsætter rammerne for forebyggelse og korrektion af uforholdsmæssigt store underskud. Pagten er blevet yderligere forstærket ved Europa-Parlamentets og Rådets forordning (EU) nr. …/2011 om ændring af forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker og forordning (EU) nr. .../2011 om fremskyndelse og afklaring af gennemførelsen af proceduren i forbindelse med uforholdsmæssigt store underskud. Med Europa-Parlamentets og Rådets forordning (EU) nr. …/2011 om en effektiv håndhævelse af budgetovervågningen i euroområdet blev der tilføjet et system med effektive, forebyggende og gradvise håndhævelsesmekanismer i form af finansielle sanktioner for de medlemsstater, der har euroen som valuta.

(3) Ændringerne af stabilitets- og vækstpagten forbedrer både retningslinjerne for og, for de medlemsstater, der har euroen som valuta, tilskyndelserne til at udforme og gennemføre en forsigtig budgetpolitik og samtidig undgå uforholdsmæssigt store underskud. Bestemmelserne har dannet nogle mere robuste rammer på EU-plan for overvågningen af de nationale økonomiske politikker.

(4) EUF-traktaten tillader, at der vedtages specifikke foranstaltninger i euroområdet, som går ud over de bestemmelser, der gælder for alle medlemsstater, med henblik på at sikre Den Økonomiske og Monetære Unions rette virkemåde.

(5) Stærke offentlige finanser sikres bedst på planlægningsstadiet, og alvorlige fejl bør afsløres så tidligt som muligt. Medlemsstaterne kan forventes at få fordel af ikke blot fastsættelsen af vejledende principper og budgetmål, men også af en synkroniseret overvågning af deres budgetpolitikker.

(6) Fastsættelsen af en fælles budgetkøreplan for de medlemsstater, der har euroen som valuta, skulle sikre en bedre synkronisering af hovedetaperne i udarbejdelsen af de nationale budgetter og dermed bidrage til effektiviseringen af Det Europæiske Semester for samordning af budgetpolitikker. En fælles budgetkøreplan kan forventes at resultere i større synergieffekter ved at lette samordningen af politikker blandt de medlemsstater, der har euroen som valuta, og sikre, at der tages passende hensyn til Rådets og Kommissionens henstillinger i de nationale procedurer for budgetvedtagelse.

(7) Alt tyder på, at regelbaserede budgetrammer gør det muligt at understøtte sunde og bæredygtige budgetpolitikker. For at sikre, at stabilitets- og vækstpagtens bestemmelser overholdes, er det vigtigt, at der indføres nationale budgetregler, der er forenelige med de budgetmålsætninger, der fastsættes på EU-plan. Især gælder det, at medlemsstaterne bør indføre regler om strukturel balance på budgettet, der omsætter hovedprincipperne i Unionens budgetregler til national lovgivning. Denne omsætning bør ske på effektiv vis ved hjælp af bindende regler af fortrinsvis forfatningsmæssig karakter for at påvise, at de nationale myndigheder føler et stærkt engagement i forhold til stabilitets- og vækstpagten.

(8) Fordrejede og urealistiske makroøkonomiske og budgetmæssige prognoser kan være til stor skade for effektiviteten i budgetplanlægningen og dermed gøre det vanskeligt at overholde budgetdisciplinen. Uafhængige organer kan levere objektive og realistiske makroøkonomiske prognoser.

(9) Denne gradvist forstærkede overvågning vil udgøre et yderligere supplement til de eksisterende bestemmelser i vækst- og stabilitetspagten og styrke overvågningen af budgetdisciplinen i de medlemsstater, der har euroen som valuta. En gradvist forstærket overvågningsprocedure skulle bidrage til at sikre bedre budgetresultater til gavn for alle de medlemsstater, der har euroen som valuta. Som led i en gradvist forstærket procedure er en skærpelse af overvågningen særlig værdifuld for medlemsstater, over for hvilke der er indledt en procedure i forbindelse med uforholdsmæssigt store underskud.

(10) Som statsgældskrisen og især behovet for at indføre fælles finansielle bremseklodser har vist, har budgetpolitikken i hver af de medlemsstater, der har euroen som valuta, stadig større konsekvenser for de øvrige medlemsstater i euroområdet. Hver af de medlemsstater, der har euroen som valuta, bør konsultere Kommissionen og de øvrige medlemsstater, der har euroen som valuta, før de vedtager større finanspolitiske reformplaner med potentielle følgevirkninger for andre medlemsstater, således at der bliver mulighed for at vurdere de mulige konsekvenser for euroområdet som helhed. De bør betragte deres budgetplaner som et spørgsmål af fælles interesse og forelægge dem for Kommissionen i overvågningsøjemed, før planerne bliver bidende. Kommissionen bør være i stand til om nødvendigt at vedtage en udtalelse om udkastet til budgetplan, som medlemsstaten og især budgetmyndighederne bør opfordres til at tage hensyn til i forbindelse med vedtagelsen af budgetloven. En sådan udtalelse bør sikre, at der tages passende højde for Unionens politiske retningslinjer på budgetområdet i forbindelse med udformningen af de nationale budgetter. Denne udtalelse bør især inkludere en vurdering af, om budgetplanerne i tilstrækkeligt omfang tager hensyn til de henstillinger, der er blevet afgivet inden for rammerne af Det Europæiske Semester på budgetområdet. Kommissionen bør være rede til at præsentere denne udtalelse for parlamentet i den berørte medlemsstat, hvis denne anmoder herom. Det omfang, i hvilket der er blevet taget hensyn til denne udtalelse, bør tages med i den vurdering, der, hvis betingelserne er til stede, fører til en afgørelse om at indlede en procedure i forbindelse med uforholdsmæssigt store underskud, som led i hvilken den manglende efterlevelse af de tidlige retningslinjer fra Kommissionen bør betragtes som en skærpende omstændighed. Med udgangspunkt i en samlet vurdering af planerne fra Kommissionens side bør Eurogruppen desuden drøfte budgetsituationen og udsigterne for euroområdet.

(11) Medlemsstater, der har euroen som valuta, og over for hvilke der er indledt en procedure i forbindelse med uforholdsmæssigt store underskud, bør overvåges nøjere for at sikre en fuldstændig og rettidig korrektion af det uforholdsmæssigt store underskud. En skærpet overvågning bør sikre, at der på et tidligt tidspunkt rettes op på eventuelle afvigelser fra Rådets henstillinger med henblik på korrektion af det uforholdsmæssigt store underskud. Denne overvågning bør udgøre et supplement til bestemmelserne i forordning (EF) nr. 1467/97. De nærmere regler for denne skærpede overvågning bør gradueres alt efter stadiet i den procedure, der er indledt over for medlemsstaten, jf. EUF-traktatens artikel 126.

(12) Den skærpede overvågning af medlemsstater, over for hvilke der er indledt en procedure i forbindelse med uforholdsmæssigt store underskud, bør gøre det muligt at afsløre, om der er risiko for, at en medlemsstat ikke vil kunne overholde fristen for korrektionen af det uforholdsmæssigt store underskud. Optræder der en sådan risiko, bør Kommissionen rette en henstilling til medlemsstaten om, at den inden for en bestemt frist skal træffe bestemte foranstaltninger, der bør forelægges parlamentet i den berørte medlemsstat, hvis dette anmoder herom. Vurderingen bør bane vej for en hurtig korrektion af udviklingstendenser, der kan medføre, at det uforholdsmæssigt store underskud ikke bliver korrigeret inden for den fastsatte frist. Vurderingen af, om Kommissionens henstilling efterleves, bør indgå som led i Kommissionens kontinuerlige vurdering af, om der tages virkningsfulde skridt til korrigere et uforholdsmæssigt stort underskud. Ved afgørelsen af, om der er taget virkningsfulde skridt til at korrigere det uforholdsmæssigt store underskud, bør Rådet også tage hensyn til, om medlemsstaten har efterlevet Kommissionens henstilling eller ej.

(13) For at forbedre dialogen mellem EU-institutionerne, særlig Europa-Parlamentet, Rådet og Kommissionen, og for at øge gennemsigtigheden og ansvarligheden kan Europa-Parlamentets kompetente udvalg tilbyde den medlemsstat, der er berørt af en henstilling, at deltage i en udveksling af synspunkter —

VEDTAGET DENNE FORORDNING:

Kapitel I

Almindelige bestemmelser

Artikel 1 Genstand og anvendelsesområde

1. Denne forordning indeholder bestemmelser med henblik på en skærpet overvågning af budgetpolitikkerne i euroområdet ved:

a) at supplere Det Europæiske Semester som defineret i artikel 2a i forordning (EF) nr. 1466/97 med en fælles budgetkøreplan

b) at supplere systemet med multilateral overvågning af budgetpolitikker, der blev indført ved forordning (EF) nr. 1466/97, med nye overvågningskrav for at sikre, at der tages passende hensyn til Unionens politiske henstillinger på budgetområdet i forbindelse med udformningen af de nationale budgetter

c) at supplere proceduren for korrektion af en medlemsstats uforholdsmæssigt store underskud som indført ved EUF-traktatens artikel 126 og forordning (EF) nr. 1467/97 med en skærpet overvågning af budgetpolitikken i medlemsstater, over for hvilke der er indledt en procedure i forbindelse med uforholdsmæssigt store underskud, for at sikre en rettidig og varig korrektion af uforholdsmæssigt store underskud.

2. Denne forordning gælder for de medlemsstater, der har euroen som valuta.

Artikel 2 Definitioner

1. I denne forordning forstås ved:

1) "uafhængigt finansråd": et organ med funktionel autonomi i forhold til medlemsstatens finanspolitiske myndigheder, og som har til opgave at overvåge gennemførelsen af nationale finanspolitiske regler

2) "uafhængige makroøkonomiske prognoser": makroøkonomiske prognoser og/eller budgetprognoser udarbejdet af et uafhængigt organ eller et organ med funktionel autonomi i forhold til medlemsstatens finanspolitiske myndigheder

3) "mellemfristet budgetmæssig ramme": en ramme som beskrevet i artikel 2, litra e), i Rådets direktiv […/…]

4) "stabilitetsprogram": et program som beskrevet i artikel 3 i forordning (EF) nr. 1466/97

5) "offentlig" og "underskud": som defineret i artikel 2 i protokol (nr. 12) om proceduren i forbindelse med uforholdsmæssigt store underskud, der er knyttet til traktaten om Den Europæiske Union og traktaten om Den Europæiske Unions funktionsmåde.

2. Ved den samlede offentlige sektor og delsektorer heraf forstås offentlig forvaltning og delsektorer af den offentlige forvaltning som defineret i punkt 2.70 i bilag A til forordning (EF) nr. 2223/96.

Kapitel II

Fælles budgetbestemmelser

Artikel 3 Fælles budgetkøreplan

1. Senest den 15. april hvert år offentliggør medlemsstaterne sammen med deres stabilitetsprogrammer deres mellemfristede budgetplaner i overensstemmelse med deres mellemfristede budgetmæssige ramme baseret på en uafhængig makroøkonomisk prognose.

2. Udkastene til budgetlove for den offentlige sektor offentliggøres senest den 15. oktober hvert år sammen med de uafhængige makroøkonomiske prognoser, de bygger på.

3. Budgetlovene for den offentlige sektor vedtages og offentliggøres senest den 31. december hvert år.

Artikel 4 Regler vedrørende budgetsaldo og det uafhængige nationale finansråd

1. Medlemsstaterne indfører numeriske finanspolitiske regler vedrørende budgetsaldoen, der i deres nationale budgetprocedurer indarbejder deres mellemfristede budgetmålsætning som defineret i artikel 2a i forordning (EF) nr. 1466/97. Disse regler dækker den offentlige sektor som helhed og er af bindende, fortrinsvis forfatningsmæssig, karakter.

2. Medlemsstaterne etablerer et uafhængigt finansråd til overvågning af de i stk. 1 nævnte finanspolitiske regler.

Kapitel III

Overvågning og evaluering af medlemsstaternes udkast til budgetplaner

Artikel 5 Overvågningskrav

1. Senest den 15. oktober hvert år forelægger medlemsstaterne Kommissionen og Eurogruppen et udkast til budgetplan for det kommende år.

2. Udkastet til budgetplan offentliggøres samtidig hermed.

3. Udkastet til budgetplan indeholder følgende oplysninger angående det kommende år:

a) målet for den samlede offentlige sektors budgetsaldo opgjort som en procentdel af bruttonationalproduktet (BNP) og fordelt på delsektorer af den samlede offentlige sektor

b) fremskrivninger ved uændret politik af den samlede offentlige sektors udgifter og indtægter opgjort som en procentdel af BNP og hovedkomponenterne heraf

c) målet for den samlede offentlige sektors udgifter og indtægter opgjort som en procentdel af BNP samt hovedkomponenterne heraf, hvor der tages hensyn til betingelserne og kriterierne for at tilvejebringe vækst i de offentlige udgifter, eksklusive diskretionære foranstaltninger på indtægtssiden, jf. artikel 5, stk. 1, i forordning (EF) nr. 1466/97

d) en detaljeret beskrivelse og en veldokumenteret kvantificering af de foranstaltninger, der skal inkluderes i budgettet for det kommende år for at dække forskellen mellem målene i litra c) og fremskrivningerne ved uændret politik i henhold til litra b). Beskrivelsen kan være mindre detaljeret for foranstaltninger med en skønnet budgeteffekt på under 0,1 % af BNP. Der tages særligt hensyn til større finanspolitiske reformplaner med potentielle afsmittende virkninger for andre medlemsstater, der har euroen som valuta

e) hovedantagelserne med hensyn til økonomiske udviklingstendenser og vigtige økonomiske variabler, der er relevante for at kunne nå budgetmålene. Disse antagelser baseres på uafhængige makroøkonomiske vækstprognoser

f) hvor det er relevant, supplerende oplysninger om, hvordan den berørte medlemsstat agter at efterkomme de henstillinger på budgetområdet, der er blevet rettet til den i henhold til EUF-traktatens artikel 121.

4. Når de budgetmål, der angives i udkastet til budgetplan i overensstemmelse med stk. 3, litra a) til c), eller når fremskrivningerne ved uændret politik afviger fra fremskrivningerne i det seneste stabilitetsprogram, gives der en fyldestgørende forklaring herpå.

5. Når Kommissionen afslører særligt alvorlige tilsidesættelser af de budgetpolitiske forpligtelser i henhold til stabilitets- og vækstpagten, anmoder den senest to uger efter modtagelsen af udkastet til budgetplan den berørte medlemsstat om et revideret udkast til budgetplan. Denne anmodning offentliggøres.

Stk. 2-4 finder anvendelse på det reviderede udkast til budgetplan.

6. Kommissionen angiver, hvad det i stk. 1 nævnte udkast til budgetplan skal indeholde.

Artikel 6

Vurdering af udkastet til budgetplan

1. Senest den 30. november vedtager Kommissionen om nødvendigt en udtalelse om udkastet til budgetplan.

2. Kommissionens udtalelse offentliggøres og præsenteres af Kommissionen for parlamentet i den berørte medlemsstat, hvis dette anmoder herom.

3. Kommissionen foretager en samlet vurdering af budgetsituationen og udsigterne for euroområdet som helhed. Vurderingen offentliggøres.

4. Eurogruppen drøfter Kommissionens udtalelser om de nationale budgetplaner og om budgetsituationen og udsigterne for euroområdet som helhed på basis af Kommissionens samlede vurdering i henhold til stk. 3. Vurderingen offentliggøres.

Kapitel IV

Sikring af, at uforholdsmæssigt store underskud korrigeres

Artikel 7 Skærpet overvågning af medlemsstater, over for hvilke der er indledt en procedure i forbindelse med uforholdsmæssigt store underskud

1. Når Rådet i henhold til EUF-traktatens artikel 126, stk. 6, fastslår, at der foreligger et uforholdsmæssigt stort underskud i en medlemsstat, bringes stk. 2-5 i denne artikel i anvendelse over for denne medlemsstat indtil ophævelsen af den procedure i forbindelse med uforholdsmæssigt store underskud, der er indledt over for medlemsstaten.

2. En medlemsstat, der er genstand for skærpet overvågning, foretager øjeblikkeligt en samlet vurdering af den samlede offentlige sektors og dennes delsektorers budgetgennemførelse i løbet af året. Vurderingen dækker også de finansielle risici forbundet med offentligt ejede enheder og offentlige kontrakter, såfremt de bidrager til forekomsten af et uforholdsmæssigt stort underskud. Resultaterne af denne vurdering medtages i den rapport, der i henhold til artikel 3, stk. 4a, eller artikel 5, stk. 1a, i forordning (EF) nr. 1467/97 skal aflægges om de foranstaltninger, den har truffet for at korrigere det uforholdsmæssigt store underskud.

3. For den samlede offentlige sektors og dennes delsektorers vedkommende aflægger medlemsstaterne regelmæssigt rapport til Kommissionen og Det Økonomiske og Finansielle Udvalg eller til et underudvalg nedsat med henblik herpå om budgetgennemførelsen i løbet af året, om budgeteffekten af diskretionære foranstaltninger på både udgifts- og indtægtssiden, om målene for de offentlige udgifter og indtægter og med oplysninger om de foranstaltninger, der allerede er vedtaget, og om arten af de foranstaltninger, der påtænkes vedtaget for at nå de fastsatte mål. Rapporten offentliggøres.

Kommissionen angiver, hvad rapporten i henhold til dette stykke skal indeholde.

4. Hvis Rådet har rettet en henstilling til den pågældende medlemsstat i henhold til EUF-traktatens artikel 126, stk. 7, aflægges den første rapport i henhold til stk. 3 i denne artikel seks måneder efter oprindelige rapport som omhandlet i artikel 3, stk. 4a, i forordning (EF) nr. 1467/97, og der aflægges derefter rapport hver sjette måned.

5. Hvis den pågældende medlemsstat har modtaget et pålæg fra Rådet i henhold til EUF-traktatens artikel 126, stk. 9, skal den i stk. 3 nævnte rapport også indeholde oplysninger om de foranstaltninger, der træffes som reaktion på de specifikke henstillinger fra Rådet. Rapporten aflægges første gang tre måneder efter den oprindelige rapport som omhandlet i artikel 5, stk. 1a, i forordning (EF) nr. 1467/97 og derefter hvert kvartal.

6. Efter anmodning fra Kommissionen og inden for den af Kommissionen fastsatte frist foretager en medlemsstat, der er genstand for skærpet overvågning, følgende:

a) den udfører sammen med de nationale overordnede revisionsorganer en samlet uafhængig revision af den offentlige sektors regnskaber for at evaluere disse offentlige regnskabers troværdighed, fuldstændighed og nøjagtighed med henblik på proceduren i forbindelse med uforholdsmæssigt store underskud, og den aflægger rapport om resultaterne heraf. I denne forbindelse foretager Kommissionen (Eurostat) en vurdering af kvaliteten af dataene i medlemsstatens rapport i overensstemmelse med forordning (EF) nr. 679/2010[3]

b) den udleverer supplerende oplysninger med henblik på overvågning af de fremskridt, der gøres i retning af at korrigere det uforholdsmæssigt store underskud.

Artikel 8 Medlemsstater, der risikerer ikke at kunne overholde deres forpligtelser som led i proceduren i forbindelse med uforholdsmæssigt store underskud

1. Ved vurderingen af, om der er risiko for en overskridelse af den frist for korrektion af det uforholdsmæssigt store underskud, som Rådet har fastsat i en henstilling i henhold til EUF-traktatens artikel 126, stk. 7, eller i et pålæg i henhold til EUF-traktatens artikel 126, stk. 9, tager Kommissionen også hensyn til de rapporter, som medlemsstaterne har aflagt i overensstemmelse med artikel 7, stk. 3, i denne forordning.

2. Hvis der er risiko for en overskridelse af fristen for korrektion af det uforholdsmæssigt store underskud, retter Kommissionen en henstilling til den pågældende medlemsstat om at træffe yderligere foranstaltninger inden for en tidsfrist, der er forenelig med den i stk. 1 omhandlede frist for korrektion af det uforholdsmæssigt store underskud. Kommissionens henstilling offentliggøres og præsenteres af Kommissionen for parlamentet i den berørte medlemsstat, hvis dette anmoder herom.

3. Inden for den tidsfrist, der er fastsat i Kommissionens henstilling i henhold til stk. 2, aflægger den berørte medlemsstat rapport til Kommissionen om de foranstaltninger, den har truffet som respons på denne henstilling, sammen med de i artikel 7, stk. 3, nævnte rapporter. Rapporten skal indeholde oplysninger om budgeteffekten af alle diskretionære foranstaltninger, om målene for de offentlige udgifter og indtægter, oplysninger om de foranstaltninger, der allerede er vedtaget, og om arten af de foranstaltninger, der påtænkes vedtaget for at nå de fastsatte mål samt oplysninger om andre foranstaltninger, der træffes som reaktion på Kommissionens henstilling. Rapporten offentliggøres.

4. Europa-Parlamentets kompetente udvalg kan tilbyde den medlemsstat, der er berørt af en henstilling i henhold til stk. 2, at deltage i en udveksling af synspunkter i overensstemmelse med artikel 2a i forordning (EF) nr. 1467/97.

5. På basis af den i stk. 3 nævnte rapport vurderer Kommissionen, om medlemsstaten har efterlevet henstillingen i henhold til stk. 2.

Artikel 9 Indvirkning på proceduren i forbindelse med uforholdsmæssigt store underskud

1. Følgende instanser tager hensyn til, i hvilken udstrækning den berørte medlemsstat har taget hensyn til den udtalelse, der er nævnt i artikel 6, stk. 2:

a) Kommissionen, når den udarbejder en rapport i henhold til EUF-traktatens artikel 126, stk. 3, og når den henstiller, at der skal deponeres et ikke-rentebærende beløb i overensstemmelse med artikel 5 i forordning (EU) nr. XXX/2011

b) Rådet, når det i henhold til EUF-traktatens artikel 126, stk. 6, fastslår, om der foreligger et uforholdsmæssigt stort underskud.

2. Den skærpede overvågning i henhold til artikel 7 og 8 i denne forordning udgør en integrerende del af den regelmæssige overvågning i henhold til artikel 10, stk. 1, i forordning (EF) nr. 1467/97 af gennemførelsen af de foranstaltninger, som den pågældende medlemsstat træffer til opfølgning af henstillinger efter EUF-traktatens artikel 126, stk. 7, eller af pålæg efter EUF-traktatens artikel 126, stk. 9, om at korrigere det uforholdsmæssigt store underskud.

3. Når den vurderer, om der er truffet virkningsfulde foranstaltninger som respons på henstillingerne i henhold til EUF-traktatens artikel 126, stk. 7, eller pålæggene i henhold til EUF-traktatens artikel 126, stk. 9, tager Kommissionen hensyn til den vurdering, der er nævnt i artikel 8, stk. 5, i denne forordning, og anbefaler eventuelt Rådet at træffe de afgørelser, der er nævnt i EUF-traktatens artikel 126, stk. 8, eller artikel 126, stk. 11.

Artikel 10 Forenelighed med forordning (EU) nr. XXX om skærpelse af den økonomiske og budgetmæssige overvågning af medlemsstater, der har eller er truet af alvorlige vanskeligheder med hensyn til deres finansielle stabilitet i euroområdet

Artikel 5 og 7 i denne forordning finder ikke anvendelse på medlemsstater, der er genstand for et makroøkonomisk tilpasningsprogram i henhold til artikel 6 i forordning (EU) nr. XXX.

KAPITEL V

Afsluttende bestemmelser

Artikel 11 Evaluering

1. Kommissionen offentliggør senest den [samme dato som i artikel 13 i sanktionsforordningen] og derefter hvert femte år en rapport om anvendelsen af denne forordning.

I rapporten foretages der bl.a. en evaluering af:

a) hvor effektiv denne forordning er

b) fremskridtene med at sikre øget samordning af de økonomiske politikker og en varig konvergens mellem medlemsstaternes økonomiske resultater i overensstemmelse med EUF-traktaten.

2. Hvis det er hensigtsmæssigt, ledsages den i stk. 1 nævnte rapport af forslag om ændring af denne forordning.

3. Rapporten fremsendes til Europa-Parlamentet og til Rådet.

Artikel 12 Overgangsbestemmelser

1. Denne forordning finder anvendelse på de medlemsstater, over for hvilke der allerede på forordningens ikrafttrædelsesdato er indledt en procedure i forbindelse med uforholdsmæssigt store underskud.

2. Uanset stk. 1 finder artikel 7, stk. 2, ikke anvendelse på medlemsstater, for hvilke Rådet har fastslået, at de allerede har truffet virkningsfulde foranstaltninger i overensstemmelse med artikel 4, stk. 2, og artikel 6, stk. 1, i forordning (EF) nr. 1467/97.

3. Medlemsstaterne overholder artikel 4 senest [seks måneder efter vedtagelsen af denne forordning].

Artikel 13 Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.

Udfærdiget i Bruxelles, den

På Europa-Parlamentets vegne På Rådets vegne

Formand Formand

[1] EFT L 209 af 2.8.1997, s. 1.

[2] EFT L 209 af 2.8.1997, s. 6.

[3] EUT L 198 af 30.7.2010, s. 1.